Document ID: /roh_data/filtered/fineweb-2-filterrobots_roh.jsonl.gz/28794

La finamira da quest camp saja da porscher als uffants insatge che fetschia plaschair durant las vacanzas da stad, uschia Enrico Heiner, il manader da project. A quest camp da ballape possia mintgin sa participar, era uffants che na dettian uschiglio betg ballape. En il center stat il sport, ma ina gronda rolla gioghia er l’aspect social di Enrico Heiner.
In mund da buobs
Dals 127 uffants al camp a Schluein èn er 12 buobas da la partida, la gronda part buobas che dattan er uschiglio ballape en in club. Ellas sajan integradas fitg bain en quest mund da buobs di Enrico Heiner, quai funcziunescha senza problems.
Las buobas taidlan pli fitg sin il trenader ch’ils buobs che fetschian magari tge ch’els lessan.
Tenor ils responsabels dal camp sajan las buobas pli disciplinadas ch’ils buobs ed ellas prendian er dapli resguard. Mo i na vegnia en mintga cas betg fatg gronda differenza tranter buob e buoba. Il principal saja che mintgin haja ina bell’emna, tant sin la plazza sco er dasper la plazza da ballape.